Strukturirani tečaj i osposobljavanje pod nazivom "The 4Cs: Creativity, Critical Thinking,

Communication and Collaboration in Schools" u organizaciji Europass Teacher Academy

Autor: Pavle Sivec, učitelj Osnovne škole Višnjevac, Višnjevac

Aktivnost: **Predmetna improvizacija**

**Opis aktivnosti**:

Aktivnost "Predmetna improvizacija" može poslužiti kao aktivnost za razvoj kreativnog izražavanja i komunikacije. Učenici imaju priliku izabrati jedan predmet među mnoštvom ponuđenih i osmisliti priču o tom predmetu. Važno je da su učenici podijeljeni u parove kako bi svoje priče o predmetu mogli ispričati partneru. Aktivnost se može primijeniti kroz nekoliko krugova.

**Prvi krug**:

Učenici biraju predmet. Svaki učenik treba izabrati jedan predmet i osmisliti u jednoj minuti priču koja se tiče tog predmeta. Ta priča može biti stvarna, ako učenika predmet podsjeća na neku stvarnu situaciju, ili može biti potpuno izmišljena. Nakon proteka vremena od jedne minute prvi partner priča priču drugome partneru. Nakon toga drugi partner dobiva svoju priliku. Vremensko trajanje je jedna minuta za smišljanje priče te još minuta za svakog partnera tijekom koje priča priču o predmetu.

**Pitanja za evaluaciju prvog kruga**:

*Kako si odabrao/la predmet za svoju priču? Što te privuklo tom predmetu?*

*Je li tvoja priča o predmetu bila stvarna ili izmišljena? Možeš li podijeliti razlog zašto si odabrao/la baš taj pristup?*

*Jesi li imao/la poteškoća u osmišljavanju priče u jednoj minuti? Koje?*

*Što ti je bilo najzanimljivije u priči koju ti je ispričao/la tvoj partner?*

**Drugi krug**:

Učenici mijenjaju partnere i predmete te drugom učeniku prepričavaju priču o predmetu koju su čuli u vremenu od jedne minute. Potom sažimaju priče o predmetu koji imaju u svega 20 sekundi.

**Pitanja za evaluaciju drugog kruga**:

*Kako si se osjećao/la kada si mijenjao/la partnere i predmete? Je li ti bilo teško prepričati tuđu priču?*

*Jesi li uspješno sažeo/la priču o predmetu u 20 sekundi? Što ti je pomoglo u tome?*

*Koji dio priče o predmetu ti je bio najteži za zapamtiti i prenijeti drugom partneru?*

*Kako ti se svidjelo slušati različite priče o različitim predmetima od više partnera?*

**Treći krug**:

Učenici se dijele u skupine od 3 do 4 učenika. Uzimaju predmete koje su prvotno izabrali. U ovom krugu zadatak je pronaći minimalno tri sličnosti predmetima koje imaju. Naglasak je na sličnostima jer je time zadatak teži i zahtijeva veću suradnju cijele skupine. Vremensko trajanje kruga je od 3 do 5 minuta, no, vremensko trajanje se može prilagoditi. Nakon toga skupine međusobno izlažu svoje rezultate i sličnosti koje su pronašli.

**Pitanja za evaluaciju trećeg kruga**:

*Kako je bilo raditi u većoj skupini u usporedbi s radom u parovima?*

*Koje tri sličnosti ste pronašli među predmetima? Jesi li iznenađen/a sličnostima koje ste otkrili?*

*Je li pronalaženje sličnosti bilo teško? Kako ste surađivali u skupini da bi uspješno završili zadatak?*

*Što si naučio/la o predmetima koje su odabrali tvoji kolege iz skupine?*

**Četvrti krug**:

Učenici u svojim skupinama biraju jedan predmet te moraju osmisliti priču tog predmeta. Zadatak je smisliti minimalno tri funkcije tog predmeta. Potom skupina osmišljava zajedničku priču o funkcionalnostima predmeta kojeg su izabrali s ciljem predstavljanja tih funkcionalnosti ostatku skupina.

**Pitanja za evaluaciju četvrtog kruga**:

*Kako ste u skupini odabrali jedan predmet za priču? Je li bilo teško donijeti zajedničku odluku?*

*Koje tri funkcije predmeta ste osmislili? Jesi li zadovoljan/a rezultatima?*

*Koliko je bilo izazovno osmisliti zajedničku priču o funkcionalnostima predmeta? Kako ste surađivali u skupini?*

*Što si naučio/la o kreativnom procesu kroz ovu aktivnost?*

**Kraj aktivnosti**: Evaluacija same aktivnosti

**Pitanja za evaluaciju**:

*Kakvi su vaši dojmovi o aktivnosti? Ako su pozitivni, pojasnite zašto su pozitivni, a ako su negativni, pojasnite zašto su negativni.*

*Što ste naučili sami o sebi kroz ovu aktivnost?*

*Što ste naučili o kreativnosti i komunikaciji tijekom ove aktivnosti?*

*Koji dio aktivnosti vam je bio najzanimljiviji i zašto?*

*Što bi promijenio/la u ovoj aktivnosti kako bi bila još zanimljivija?*